|  |  |
| --- | --- |
| Møde den: 15. december 2014  Det Odontologiske Studienævn    **Til stede:** Eva Sidelmann Karring (studieleder og formand), Hanne Hintze (stedfor-  træder), Jes H. Nielsen (medlem), Helle Tolboe (medlem), Louisa Hornstrup (studentermedlem), Maibritt Halkjær (studentermedlem), Julie Christiansen (studentermedlem og næstformand)  **Desuden deltog:**  Gugge Smedegaard (timeplanlægger), Kasper Nedergaard (studievejleder), Emilie  Leth Rasmussen (studievejleder)  **Afbud fra:** Dorte Krogh Pedersen (studentermedlem)  **Referat:** Lise Lotte Steentoft, studienævnssekretær | Referat |

Dagsorden:

1. Undervisningsevaluering foråret 2014
2. Orientering
3. Eventuelt

Studielederen bød velkommen, og dagsordenen blev godkendt. Det blev aftalt, at, med mindre der kommer sager til behandling, aflyses mødet i januar, og at der primo februar, indkaldes til konstituerende og ordinært møde, med afholdelse samme dag.

**Ad pkt. 1:** Undervisningsevaluering foråret 2014

Indledningsvis bragte de studerende i studienævnet et emne op, der omhandlede manglende gennemsigtighed i forhold til hvordan undervisningen annonceres.

Studienævnet ønsker derfor at få et overblik over, hvilken type undervisning der afholdes i forhold til, hvad denne benævnes i Web-Untis, idet der synes at være en uoverensstemmelse heri. De studerende i studienævnet bemærkede, at den manglende gennemsigtighed kan resultere i, at man misser væsentlig undervisning, eller at det giver anledning til undren, når undervisning aflyses uden videre. Studieleder tager fat i opgaven.

Herefter genoptog Studienævnet gennemgangen af undervisningsevalueringerne fra foråret 2014, der blev påbegyndt på mødet den 17. november.

Studienævnet ønsker at indføre en ny procedure for, hvordan Studienævnet og de undervisningsansvarlige med afsæt i undervisningsevalueringerne i højere grad samarbejder om kvalitetssikring af undervisningen. De studerende i studienævnet har f.eks. mange kvalificerede input til udvikling, hvilket studienævnet gerne vil bringe i dialog med fagmiljøet. Desuden får studienævnet kun søjlediagrammerne stillet til rådighed, og ikke de studerendes kommentarer fra evalueringerne, hvilket har svækket understøttelsen af indsigten i evalueringerne. Studielederen igangsætter arbejdet med at optimere samarbejdet med fagmiljøet.

**Ad pkt. 2** Orientering

Studielederen ønsker fremover som et fast punkt, at orientere Studienævnet om arbejdet i ”Studielederforum”. Mange af punkterne, der drøftes der, er forløbere for Studienævnenes arbejde, hvorfor det er relevant at forberede studienævnet herpå. Studienævnet tog imod dette tilbud.

**Ad pkt. 3** Eventuelt

Studielederen bragte problematikken omkring afholdelse af eksaminer inden jul på banen, idet forberedelse og afvikling giver både logistiske og økonomiske udfordringer. De studerende var ikke umiddelbart positive overfor, at de tre 9. semester eksaminer igen ville komme til at ligge i januar. Efter en længere drøftelse, blev nævnet enig om, at studielederen forsøger at arbejde på en løsning for fastholdelse af, at én af 9. semesters prøverne ligger før jul.

På sidste møde indgav Julie Christiansen en kritik af værdien af 9. semesters undervisnings uge på Kæbekirurgisk afdeling, Aarhus Sygehus. Julie havde spurgt sine medstuderende om deres opfattelse af nærværende undervisning, og et flertal havde svaret, at de fandt ugeopholdet godt og lærerigt.

Studielederen supplerede med, at uanset om studerende er heldige at opleve en større operation under opholdet eller ej, så er der stor læring i at få indblik i, hvordan en arbejdsplads i sundhedssektoren fungerer og hvilke betingelser der må arbejdes under.

Afslutningsvis ønskede studienævnsformanden en glædelig jul og takkede for samarbejdet i det forgangne år.

Mødet sluttede 16.30/ EK/lls